
RAPORT

asupra propunerii legislative pentru modificarea şi completarea 

Legii patronatelor nr. 356/2001
În conformitate cu prevederile art. 89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru modificarea şi completarea Legii patronatelor nr. 356/2001, trimisă cu adresa nr. P.l.X-511, din 8 septembrie 2004, înregistrată sub nr. 31/ 794  din  8 septembrie 2004.
Potrivit prevederilor art. 75 din Constituţie şi ale art. 86 din Regulamentul Camerei Deputaţilor, Camera Deputaţilor este cameră decizională în cazul acestei iniţiative legislative. 

Senatul a respins propunerea legislativă în şedinţa sa din 6 septembrie 2004.

Consiliul Legislativ  a avizat favorabil  propunerea legislativă, conform avizului nr. 1043/16.06.2004.

Comisia pentru agricultură, silvicultură, industrie alimentară şi servicii specifice, a avizat negativ iniţiativa legislativă, conform avizului nr. 24/357 din 22.09.2004.
Guvernul, în punctul său de vedere, înregistrat la Senat sub nr. 499/25.08.2004, a precizat că nu susţine adoptarea acestei propuneri legislative.
Propunerea  legislativă are ca obiect de reglementare  modificarea şi completarea Legii patronatelor nr. 356/2001, în sensul modificării atribuţiilor şi a modului de constituire a organizaţiilor patronale, precum şi introducerea în textul legii a criteriilor de reprezentativitate la nivel naţional.
Propunerea legislativă face parte din categoria legilor ordinare. 

În conformitate cu prevederile art. 60 din Regulamentul Camerei Deputaţilor, membrii comisiei  au examinat propunerea legislativă în şedinţa din 29 septembrie 2004.

La lucrările comisiei au fost prezenţi 16 deputaţi, din totalul de 23 membri ai comisiei.

Analizând propunerea legislativă, membrii comisiei au apreciat că aceasta nu poate fi acceptată din următoarele considerente:

· Propunerea de modificare a art. 3 alin.(2) de la punctul 1 al iniţiativei este în sensul acordării dreptului de a constitui un patronat numai societăţilor comerciale, fiind astfel excluse persoanele fizice autorizate care, potrivit prevederilor art. 2 din lega 356/2001, intră în sfera noţiunii de patron. Se creează astfel o discriminare între patronii- persoane juridice, societăţi comerciale, şi patronii- persoane fizice autorizate, aceştia din urmă fiind excluşi de la posibilitatea de a se asocia şi a consitui organizaţii patronale. În acest fel, este încălcat dreptul de asociere prevăzut de dispoziţiile art. 40 alin. (1) din Constituţia României, potrivit cărora „Cetăţenii se pot asocia liber în partide politice, în sindicate, în patronate şi în alte forme de asociere.”. 
· Propunerea legislativă creează confuzie prin redefinirea atribuţiilor organizaţiilor patronale, transferând acestora abilitatea de a certifica bonitatea societăţilor comerciale, atribuţie specifică Camerei de Comerţ şi Industrie, stabilită prin lege.

· Criteriile de reprezentativitate, atât la nivel naţional, cât şi la nivel de ramură sunt precizate de Legea nr. 130/1996 privind contractul colectiv de muncă. Includerea criteriilor de reprezentativitate în legea patronatelor ar crea confuzie, ducând la dubla definire a acesteia în două texte de lege diferite.
· Prevederile punctului 6 care vizează art. 10 lit.h) din lege, pe de o parte, ar putea genera o serie de inconveniente din punct de vedere practic, iar, pe de altă parte, nu reflectă o modalitate firească de implicare a patronatelor în procesul de atribuire a contractelor de achiziţie publică.
În urma dezbaterii în comisie, s-a hotărât, cu majoritate de voturi, respingerea propunerii legislative pentru modificarea şi completarea Legii patronatelor nr. 356/2001.

